Med en ny linje i udlændingepolitikken vil SF lægge sig mellem "strammerpartierne" og venstrefløjen.

Antallet af asylansøgere skal kontrolleres, og derfor bakker partiet op om flere af regeringens stramninger. Det skriver Berlingske tirsdag.

Den nye kurs har været undervejs i et år og er blevet vedtaget af en enig folketingsgruppe og landsledelse.

Ifølge SF's gruppeformand, Jacob Mark, vil kursen få SF til at ligge midt i det politiske spænd.

Læs også : V: Vi har strammet udlændingepolitikken mere end S

- Vi ser to positioner i dansk politik: Der er strammerpartierne, hvor Socialdemokratiet og de borgerlige har besluttet sig for, at der skal strammes på alt, hvad der kan strammes på - helst til kanten af konventionerne.

- Og så er der den anden fløj, hvor man nærmest vil tage imod så mange flygtninge som muligt og ikke anerkender, at der kan være et problem i det, siger Jacob Mark til Berlingske.

Han er hovedarkitekt bag den nye linje, og han siger, at SF er parat til at føre politik efter devisen, at antallet af asylansøgere betyder noget.

Han fastslår også, at der er grænser for, hvor mange Danmark kan tage imod, hvis vi skal bevare vores værdisæt og sammenhængskraft og samtidig sikre en vellykket integration.

Fire områder SF har rykket sig på: • Partiet er klar til at bakke op om regeringens asyl-nødbremse.

• Migranter skal kunne sendes hurtigere hjem

• Uledsagede asylansøgere skal kunne trækkes i lommepenge, hvis de skaber uro på asylcentrene

• Bedre kontrol ved Europas grænser